La intervenció de la família, i també del centre educatiu, és imprescindible perquè l'infant amb TDAH pugui desenvolupar-se de manera adaptativa al seu entorn, minimitzant les seves dificultats i maximitzant els seus potencials. És important que la família, des d'un principi, pugui entendre què és el TDAH i quines dificultats comporta, per evitar càstigs i culpabilitzacions injustificades.Alguns consells per a les mares i els pares són: Confirmar el diagnòstic de TDAH amb professionals de la salut amb experiència i capacitació en aquest trastorn. Informar-se sobre el trastorn, a través de professionals o de les associacions de TDAH. Implicar els familiars més pròxims en el tractament. Reforçar els seus assoliments i les seves virtuts. Mantenir la calma en moments de crisi. Evitar la crítica constant i no caure en la confrontació. Donar-li suport i mostrar-li afecte i comprensió. Ignorar, en la mesura que sigui possible, els seus comportaments negatius. Establir límits clars i conseqüències. Comunicar-se sempre amb frases en positiu, evitant les frases amb «no». Proporcionar-li un entorn estructurat, amb ordre i rutines.  Simplificar les regles de la casa. Assegurar-se que comprèn les instruccions. Potenciar la seva autoestima i ajudar-lo a acceptar les limitacions. Fomentar la seva autonomia i responsabilitat.  Promoure les activitats esportives, artístiques i musicals. Educar-lo en la tolerància a la frustració.